b'\n_START_ARTICLE_\nTom Sverre Tomren\n_START_SECTION_\nBakgrunn\n_START_PARAGRAPH_\nTomren er opprinnelig fra Bergen. Tomren har hatt og har diverse lederverv i kristne organisasjoner og innen milj\xc3\xb8bevegelsen. Han var blant annet initiativtager, grunnlegger og f\xc3\xb8rste leder av \xc2\xabKirkelig nettverk for milj\xc3\xb8 og rettferd\xc2\xbb. Tomren deltok under Kyoto-forhandlingene i 1997 og under Paris-forhandlingene i 2015, begge gangene som utsending fra Mellomkirkelig r\xc3\xa5d i Den norske kirke.\n_START_SECTION_\nPolitisk karriere\n_START_PARAGRAPH_\nTomren var kommunestyremedlem i Meland kommune i perioden 2004-2007, da for Kristelig Folkeparti. H\xc3\xb8sten 2011 ble han igjen valgt som kommunestyremedlem, og dessuten som medlem av fylkestinget i Hordaland, n\xc3\xa5 som representant for Milj\xc3\xb8partiet De Gr\xc3\xb8nne. I fra 2011 har han v\xc3\xa6rt fylkestingsrepresentant i Hordaland. I stortingsvalget i 2013 var han MDG sin f\xc3\xb8rstekandidat i Hordaland. Ved stortingsvalget fikk MDG 3,2\xc2\xa0% av stemmene.  Tomren har v\xc3\xa6rt med i fylkesstyret i MDG Hordaland siden 2011. I perioden 2012-2015 har han v\xc3\xa6rt fylkesleder. I 2015 ble han valgt inn i fylkestinget og n\xc3\xa5 ogs\xc3\xa5 i fylkesutvalget i Hordaland fylkesting. Ved dette valget fikk MDG 5,5\xc2\xa0% av stemmene, og Tomren 1\xc2\xa0299 personstemmer. I juni 2018 byttet han over til sitt tidligere parti KrF.  _NEWLINE_I 2014 disputerte Tomren med avhandlingen \xc2\xabMilj\xc3\xb8etikk og \xc3\x98koteologi i Den norske kyrkja\xc2\xbb. Han er redakt\xc3\xb8r av b\xc3\xb8kene Gr\xc3\xb8nn postill (Verbum 2001) og \xc3\x98koteologi (Tapir 2006), og har v\xc3\xa6rt l\xc3\xa6rer p\xc3\xa5 Det lutherske teologiske fakultetet i Meiganga i Kamerun, utsendt av Det Norske Misjonsselskap._NEWLINE_Han har ogs\xc3\xa5 utdannelse som l\xc3\xa6rer, og har arbeidet som l\xc3\xa6rer, konsulent, sogneprest, d\xc3\xb8veprest og misjon\xc3\xa6r.  _NEWLINE_Tomren er medlem av Den norske kirkes komit\xc3\xa9 for internasjonale sp\xc3\xb8rsm\xc3\xa5l (KISP).  I 2015 ble Tomren valgt som leder av Presteforeningen i Bj\xc3\xb8rgvin ( fagforeningen for prestene i Sogn og Fjordane og Hordaland), og er med det prestenes fremste tillitsvalgt i regionen. _NEWLINE_Han er i dag f\xc3\xb8rsteamanuensis p\xc3\xa5 H\xc3\xb8yskolen i Vestlandet p\xc3\xa5 institutt for Pedagogikk, Religion og samfunnsfag. Tomren er der tilsluttet to forskningsgrupper: "B\xc3\xa6rekraft i samfunn og skole" og "Religion og identitetsdannelse". _NEWLINE_Tomren underviser og forsker ogs\xc3\xa5 ved  Det Sentral Afrikanske protestantiske universitet (UPAC), Yaunde i Kamerun, og ved det Lutherske teologiske instittutet i Meiganga (ILTM), Kamerun.'